OpenLLM-France/wikimedia huggingface dataset:
# Afrikaans

Afrikaansa germaniar hizkuntza bat da, nederlandera jatorritzat duena, Hegoafrika eta Namibian mintzatua gehienbat. Kolono herbeheretarrek Lurmutur kolonian hitz egiten zuten hizkuntzaren bilakaera da, eta denboraren poderioz, bere berezitasunak hartuz joan da, baita XX. mendean bere literatura sortu ere.
Botswana, Lesotho, Swazilandia, Zimbabwe eta Zambian ere hitz egiten da; Erresuma Batuan 300.000 hiztun inguru daude.
Geografiari dagokionez, Hegoafrikako mendebaldeko herenean gehien erabiltzen den hizkuntza da (Ipar Lurmutur probintzian populazioaren % 69ren lehen hizkuntza da; Mendebaldeko Lurmuturrekoan, % 58rena). Mugaz beste aldera, Namibiako hegoaldeko Hardap eta Karas probintzietan ere gauza bera gertatzen da, % 44 eta % 40, hurrenez hurren.
Afrikaans izena afrikar hitzaz euskaratu daiteke, eta hizkuntza hori hitz egiten duten bi komunitate daude:
1) afrikanerrak, Hegoaldeko Afrikan bizi diren europarren ondorengo zuriak, eta
2) Hegoafrikan, europar eta afrikarren nahasketen ondorioz sortu ziren mestizoak: gehienak Lurmutur Hirian bizi dira eta, mendeen joan-etorrian, nahasketa bizia izan dute (batzuek Asiatiko arbasoak dituzte, halaber). Kultura berezia sortu dute eta hizkuntza nagusia afrikaansa dute.

## Dialektoak

Afrikaansaren barnean, dialekto hauek bereizten dira:
* Lurmutur Hiriko mendebaldekoa
* Lurmutur Hiriko ekialdekoa
* Orange ibaikoa

## Ortografia

Afrikaans idatziak, nederlandera idazkerarekin alderatuta, eredu fonetikoagoa eta sinpleagoa erakusten du, hainbat kontsonante kendu baitira. Beste ezaugarri esanguratsu batzuk hauek dira: artikulu zehaztugabea 'n da (nederlanderaz, een); z letraren ordez, s idazten da; eta nederlanderazko ij afrikaansez y da.
| afrikaansa | nederlandera | alemana | ingelesa | euskara |
| aksie | actie | Aktion | action | ekintza |
| baba | baby | Baby | baby | jaioberri |
| bed | bed | Bett | bed | ohe |
| boek | boek | Buch | book | liburu |
| broer | broer | Bruder | brother | anaia / neba |
| dogter | dochter | Tochter | daughter | alaba |
| eet | eten | essen | eat | jan |
| en | en | und | and | eta |
| kat | kat | Katze | cat | katu |
| lughawe | luchthaven | Flughafen | airport | aireportu |
| maak | maken | machen | make | egin |
| my | mijn | mein | my | nire |
| oop | open | offen | open | ireki |
| skool | school | Schule | school | eskola |
| vyf | vijf | fünf | five | bost |
| vir | voor | für | for | Norentzat adierazteko preposizioa |
| wat | wat | was | what | zer |

## Esaldi batzuk

* Hallo! Hoe gaan dit? Kaixo! Zer moduz?
* Baie goed, dankie. Oso ondo, eskerrik asko.
* Praat jy Afrikaans? Afrikaansez badakizu?
* Praat jy Engels? Ingelesez badakizu?
* Ja. Bai.
* Nee. Ez.
* 'n bietjie. Pixka bat.
* Wat is jou naam? Nola duzu izena?
* Die kinders praat Afrikaans Umeek afrikaansez hitz egiten dute.

## Erreferentziak

* ↑ Euskaltzaindia - Hiztegi batua

## Ikus, gainera

* Nederlandera

## Kanpo estekak

* (Ingelesez) Afrikaansa ikasteko orria
* (Ingelesez) Afrikaansaren adibidea Hizkuntzen Museoan
* Datuak: Q14196
* Multimedia: Afrikaans language / Q14196
# Julen Fernández

Julen Fernández Bijandi (Santurtzi, 1978ko azaroaren 5a), Euskal Herriko txirrindulari ohia da. 2001ean, Nafarroako Itzulia irabazi zuen Egoi Martínezen aurretik eta Txuma Txirrindulari Klasika Internazionalean bigarren izan zen. Hurrengo urtean, profesionaletara pasa zen Euskaltel-Euskadirekin eta bertan bi urte egin zituen.

## Palmaresa

2001
* Nafarroako Itzulia
* Circuito Montañéseko etapa 1
* 2. Txuma Txirrindulari Klasika Internazionalan
* 3. Bizkaiko Biran

## Kanpo estekak

* Datuak: Q5393557
# Daniel Spoerri

Daniel Spoerri (Galați, Errumania, 1930eko martxoaren 27 – Viena, 2024ko azaroaren 6a) errumaniar artista izan zen.

## Biografia

Bernako Operako lehenengo dantzaria izan zen, abangoardiako antzerki-zuzendaria Eugène Ionescoren La Cantatrice chauve lanean 1955ean, Picassoren Désir attrapé par la queue lanarena 1956an, eta Tristan Tzararen CSur à gaz lanean 1972an. Aita judua zuen, eta naziek hil zuten; ama, berriz, suitzarra zuen eta 1942an Suitzara joan zen bizitzera bere familiarekin. 1957an Landestheaterreko laguntzaile izan zen Darmstadten, eta urte horretan bertan Material aldizkaria sortu zuen. Tinguely eskultorearekin batera, Anbereseko Hessenhuisen autoteatroa sortu zuen. Lan horretan ikusleari eskatzen zion antzezle eta, aldi berean, ikusle izatea. Era horretan, Estatu Batuetan Allan Kaprowen happeningekin bat egin zuen. 1959an Parisen MAT (Multiplication d´art transformable) sortu zuen. Spoerri lehenengoetakoa izan zen egile ospetsuen lanak argitaratzen, eta horrela artelan bakar eta paregabearen kontzeptua indargabetu zuen. 1960. urteaz geroztik errealista berrien taldeko kide izan zen eta Tableaux-Pièges ospetsuak egin zituen: hainbat kontsumoko objektu ordenarik gabe erantsiak. 1968an Düsseldorfen jatetxe-galeria bat sortu zuen eta bertako sukaldari izan zen. Spoerrik ez zituen berezitu nahi jarduera artistikoa eta elikadura-ardurak, eta kontsumitzailearen kontzientzia zabaldu nahi zuen zentzumen guztiak erabiliaz. 1980ko hamarraldian brontzearen gainean giza gorputzaren inguruko objektuak erantsi zituen: Gorputza zatika (Berlin, 1991) eta Anatomia kabinetea (Paris, 1994). Spoerriren lanen bilduma bat erakutsi zen Parisen 1990ean.

## Erakusketak

* 1992: Expo '92, Suitzako pabiloia, Sevilla.
* 2001: Museum Jean Tinguely, Basilea
* 2009: Ludwig Museum, Koblentza (Alemania)

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/26 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q123487
* Multimedia: Daniel Spoerri / Q123487
# Azkoitiko udal merkatua

Azkoitiko udal merkatua Gipuzkoako Azkoitiako merkatu plaza bat da, Plaza Berdura izenez ezaguna Azkoitian. Azkoitiko Alde Zaharran dago, Urola ibaiaren gainean dagoen eraikin batean.

## Erreferentziak

* ↑ Frantsesena, Julene. (2020-01-30). «Herritarrak heriotzaz hausnartzera bultzatzeko egitasmo bat jarriko du martxan Azkoitiko Udalak - Azkoitia» Guka.eus (Noiz kontsultatua: 2024-11-07).

## Kanpo estekak

* Datuak: Q20650377
* Multimedia: Azkoitiako udal merkatua / Q20650377
# Panagiotis Poulitsas

Panagiotis Poulitsas (grezieraz: Παναγιώτης Πουλίτσας; Geronthres, Lakonia, 1881eko irailaren 9a – Atenas, 1968ko urtarrilaren 16a) greziar epaile eta arkeologoa izan zen. Greziako lehen ministroa izan zen 1946ko apirilaren 4tik 18ra.
Estatu Kontseiluko presidentea izan zen, eta 1946ko martxoaren 31ko hauteskunde problematikoen eta Greziako Gerra Zibila berriz hastearen ondoren, bi aste iraun zuen behin-behineko gobernu bat zuzentzeko ardura izan zuen.
1947an Atenasko Arkeologia Elkarteko eta Atenasko Akademiako kide hautatu zuten, eta 1954an bigarrenaren presidente bihurtu zen.
* Datuak: Q1392087
* Multimedia: Panagiotis Poulitsas / Q1392087
# Makabi

Makabi Ezkerraldeko (Bilboaldea, Bizkaia) musika talde bat zen, 2012an sortua eta 2016an desegima. Ska-punk abestien bertsioak egiten zituzten, haien konposizioak egiteaz gain.

## Izenaren jatorria

Izena aukeratzea asko kostatu zitzaien arren, ezkerraldearekin identifikatuta sentitzen zirenez gero eta Makarraldea zutela gogoko horren inguruan izan behar zela argi zuten. Bilboko gazte egunera "Makarraldea Ruls" pankartapean agertu zen ezkerraldeko gazteria eta horren baitan sentitzen zirenez, eta taldekideetako batenbat ere pankarta horrekin zihoanez, bigarren bertsio bat egin nahi izan zuten eta hortik "Makabi". MAKArraldea BI (Makarraldea 2.0).

## Taldekideak

* Kerman Rengel, abeslaria.
* Eneko Alda, baxua eta koruak.
* Julen Higuera, gitarra eta koruak.
* Ekhiotz Mancisidor, gitarra eta koruak.
* Jon Castañares (Txilo), bateria

## Lanak

* MAKARRALDEA (2014-11-08) autoekoiztua.
** Mari Karmen
** Makarraldea
** Beste erail bat
** Gogoratzen ditut
** Mutxo txitxarrillo, poko rock and roll
** La mafia del futbol
** harrapatua

## Kanpo estekak

* Twitter
* Facebook
* Youtube
* Diskoa: https://www.youtube.com/watch?v=ApZZ3ezTwNg
* Datuak: Q13360102
# Ekhiotz Mancisidor

Ekhiotz Mancisidor Villamediana (Portugalete, Bizkaia, 1998) bizkaitar ikusentzunezko teknikari, zinemagile, bertsolari eta musikaria da.
2021. urtean Hauts dokumentala egin eta zuendu zuen, amiantoaren biktimei buruzkoa.
Portugaleteko kultura eta elkarte eremuan ere aritua da, Sastraka Gaztetxeko kidea da.

## Filmografia
### Telebista

* 2021, Hauts

## Erreferentziak

* ↑ (Gaztelaniaz) K, R.. (2021-11-18). «El documental 'Hauts' rinde homenaje a las víctimas del amianto» El Diario Vasco (Noiz kontsultatua: 2024-11-07).
* ↑ (Gaztelaniaz) Migura, Juan Antonio. (2021-11-21). «Estreno del documental 'Hauts' que homenajea a las víctimas del amianto» El Diario Vasco (Noiz kontsultatua: 2024-11-07).
* ↑ «Ekhiotz Mancisidor: 'Okupazio mugimenduak sekulako kriminalizazioa jaso du'» hamaika telebista 2021-11-17 (Noiz kontsultatua: 2024-11-07).

## Kanpo estekak

* (Gaztelaniaz) Elkartea, Xenpelar Dokumentazio Zentroa-Bertsozale. «Ekhiotz Mancisidor - Biografías - BDB. Base de datos sobre bertsolarismo» bdb.bertsozale.eus (Noiz kontsultatua: 2024-11-07).
* Datuak: Q130800840
# Brikolaje

Brikolaje edo xitxuketa pertsona batek zale gisa egiten duen eskuzko jarduera da, profesional baten zerbitzuetara jo gabe, igeltserotza, zurgintza, elektrizitatea, iturgintza, etab. bezalako espezialitateetan. Mugimendu hori Ingalaterran sortu zen 1950eko hamarkadan, eta berehala zabaldu zen Europa osoan, eta handik beste leku batzuetara eta beste kultura batzuetara.
Brikolajea lehendik zegoena berrerabiltzen duen sormen-jarduera bat da, askotariko baliabideak erabiliz; pertsona askorentzat jarduera sinplea da, entretenigarria, zirraragarria, motibagarria, eta etxerako edo familiarako erabilgarria, baita osasunerako onuragarria ere (azken horrek sormenezko eta askotariko jarduerak egiteko aukera ematen dio pertsona bati, arlo fisikoari, mentalari edo intelektualari dagokienez, eta, aldi luze batean, aldi aspergarri batean).

## Erreferentziak

* ↑ Euskalterm: [Merkataritza-guneetako Errotuluak Hiztegia] [2009] eta [Hipermerkatuetako Produktuak Hiztegia] [2009]
* ↑ Fundazioa, Elhuyar. «xitxuketa» Elhuyar Hiztegia (Noiz kontsultatua: 2024-06-14).
* ↑ (Ingelesez) Ekblom-Bak, Elin. (2013/10/08). The importance of non-exercise physical activity for cardiovascular health and longevity. .

## Kanpo-estekak

* Datuak: Q913510
* Multimedia: Bricolage / Q913510
# Codou Bop

Codou Bop (Senegal) soziologoa eta kazetaria da, Saharaz hegoaldeko Afrikan emakumeen eskubideen alde eta genero indarkeriaren aurka engaiatua.

## Biografia

2005ean, Codou Bopek, Dakarren kazetari zebilela, Senegalgo prentsan emakumeek duten lekuari buruzko ikerketa bat egin zuen, hala nola Le Quotidien, Le Soleil, Walfadjri eta Les dépêches de l'AFP kazetetan. Egiaztatu ahal izan zuenez, emakumeak albisteen %8an baino ez dira ageri, eta indarkeriazko gertaerei buruzkon txostenetan edo "pertsonak" atalean.
Codou Bop Senegalgo Emakumeari eta Legeei buruzko Ikerketa Taldearen (SECREELS) koordinatzailea da, eta Lege Musulmanen pean dauden Afrikako eta Ekialde Hurbileko Emakumeentzako Eskualdeko Koordinazio Bulegoaren parte. Afrika, Asia eta Ekialde Ertaineko hirurogeita hamar herrialdek osatzen dute sare hori.
2004an, Fatou Sowrekin batera, Notre corps, notre santé. La santé sexuelle des femmes en Afrique subsaharienne (Gure gorputzak, gure osasuna, Emakumearen sexu-osasuna Saharaz hegoaldeko Afrikan) argitalpena zuzendu zuen. Liburu hori Saharaz hegoaldeko emakumeei zuzendutako lehen liburua da, haien gorputzaz eta sexualitateaz diharduena. HIESaren pandemia Afrika frankofonoan emakumeengana iritsi zenean argitaratu zuten. Awa Marie Coll Seck Osasun ministro ohiak, Penda Mbow historialariak eta mediku, biologo, soziologo, legelari eta kazetariek lagundu zioten lan horretan.
Liburu hori Saharaz hegoaldeko 21 herrialdetan banatu zuten. Zenbait pasarte online ereargitaratu zituzten.

## Argitalpenak

* Codou Bop, L'excision : base de la stabilité familiale ou rituel cruel, Dakar, Famille et Développement, 1975
* Codou Bop, La presse féminine au Sénégal, Dakar, 1978, 45 or.
* Codou Bop, Les femmes chefs de ménage à Dakar, Dakar, Afrique et Développement, 1995
* Codou Bop, L'ajustement structurel féminise l'exode rural, 1995
* Codou Bop, Planification familiale en Afrique et droits des femmes en matière de procréation, Paris, La Découverte, 1995, 143 or.
* Codou Bop, Réseau de recherche en santé de la reproduction en Afrique, Notre corps, notre santé : la santé et la sexualité des femmes en Afrique subsaharienne, Paris, L'Harmattan, 2004, 364 or.
* Codou Bop eta Tidiane Kassé, Afrique de l'Ouest : réguler l'information en situation de conflit, Institut Panos Afrique de l'Ouest, 2004, 143 or.

## Erreferentziak

* ↑ Agnès Rotivel. (2006-11-06). Codou Bop, musulmane et féministe. .
* ↑ Faible représentativité de la femme dans la presse : La journaliste Codou Bop livre ses constats | Lequotidien Journal d'informations Générales. .
* ↑ «Codou Bop - African Feminist Forum» African Feminist Forum 2016-03-14.
* ↑ «LA FEMME INVITÉE À CONNAÎTRE SON CORPS POUR MIEUX SE L’APPROPRIER» Sénégal Education 2018-03-19.
* ↑ «Senegal: Research Group on Women and Laws in Senegal» Our Bodies Ourselves 2005.

## Kanpo estekak

* Datuak: Q56599294
* Multimedia: Bop Codou / Q56599294
# A Dictionary of Greek and Roman Antiquities

A Dictionary of Greek and Roman Antiquities ingelesezko entziklopedia baten izenburua da. Entziklopedia 1842an argitaratu zen lehen aldiz, eta 1890era arte hainbat ediziotan berrikusi zen. Legeak, erlijioa, arkitektura, gerra, eguneroko bizitza eta antzeko gaietako terminoak azaltzen ditu, klasizisten ikuspuntutik nagusiki antzekoak diren gaiak jorratu zituen.
Ia miloi bat hitz definitzen ditu eta erreferentziazko obra izan igelezko hiztunentzat da Antzinako Erromatar gaiak ezagutzeko eta lantzeko. Gaur egun edizio guztiak domeinu publikoan daude.

## Kanpo estekak

* 1859ko edizioa, Google Booksen.
* Arg. 1874koa: faksimile elektronikoa, Internet Archive-n jasoa.
* Arg. 1875ekoa, LacusCurtiusen liburutegi digitalean (gutxi gorabehera, liburuaren %50 digitalizatu du: erromatarrei buruzko artikuluak, hain zuzen).
* Arg. 1890eko hamarkadakoa, Perseus libuurtegi digitalean.
* Jatorrizkoaren bi edizio laburtu ere eskuragarri daude, osorik: A Smaller Dictionary of Greek and Roman Antiquities (1865) eta A School Dictionary of Greek and Roman Antiquities (1864).
* Datuak: Q783118
* Multimedia: Dictionary of Greek and Roman Antiquities by William Smith / Q783118
# Hizketa

    Artikulu hau hitzak ahoz adierazteko ekintzari buruzkoa da; hitz egiteko gaitasuna gaitzat duena beste hau da: «Mintzamen»
Hizketa edo mintzoa gizakiek pentsamenduak eta sentimenduak hitzak erabiliz ahotik adierazteko ekintza da, burmuinen nahiz ahoaren eta beste organo batzuen bitartez. Ikuspuntu honetatik, bakarkako ekintza gisa, hizkuntzatik bereizten da, azken hau soziala delako. Hizkuntzalaritzan, mintzoa soinu akustikoak eta kontzeptuen arteko erlazio eta hautespenaren ondorioa da eta horietarako egiten den soinuaren artikulazio boluntarioa. Mintzatzeko gai ez diren gizakiak mutuak edo afasikoak izan daitezke. Gaitasun hau laringearen eta hiodiearen egiturari esker, ahots-korden disposizioari esker eta burmuinean dauden Brocaren areari eta Wernickeren areari esker sortzen da.

## Kanpo-estekak

* Datuak: Q52946
* Multimedia: Speech / Q52946
# Ezpain irakurketa

Ezpain irakurketa entzun gabe besteen ezpainei begira esaten ari direnak ulertzeko teknikari deritzogu. Egiten diren soinuek ezpainetako eta ahoaren artikulazio zehatza eskatzen dute; bokalen artikulazioa oso garbi ikus daiteke ezpainetan, kontsonanteena, duten artikulazio konplexutasuna dela medio, ez hainbeste. Teknika hau bereziki garrantzitsua gorrentzako da ezen honen bitartez hizlarien taldetan integratzeko aukera gehiago baitute.
Nahiz eta historikoki betidanik ezagutu, ezpain irakurketak ikasketa oso antolatua eskatzen du eta, ondoren, erabiltzeko garaian, oso baldintza egokiak bestela entzuten ez duten pertsonek elkarrizketaren zentzua galtzen dute. Besteak beste, beharrezkoa da:
* inguru ondo argituta egon
* mintzaira lasaia eta oztoporik gabekoa
* elkarrizketan pertsona gutxi hartu behar dute parte
Nahiz eta baldintza hauek guztiak ondo bete horrek ez du diskurtsoaren ulermen osoa ematen. Kasu onenean ezpainetan irakurtzen dutenek %35 uler dezakete; gainontzeko informazioa galdu egiten da.
Urtetan gorren irakaskuntzan hauxe zen inposatu egiten zen komunikazio mota nagusia. Metodo hauen defendatzaileak oralistak edo ahozko hizkuntzaren aldeko bezala identifikatzen ziren eta zeinu hizkuntzaren aurkako jarrera aktiboa zuten. Gaur egun, zeinu hizkuntzaren gizarte onarpenarekin batera, jarrera horiek bigundu dira eta ezpain irakurketa haur gorren hezkuntzaren beste alderdi bat besterik ez da. Prozesu horretan R. Orin Cornett irakasleak asmatutako Cued speech bezalako sistema osagarriak erabiltzen dira, antzekoak diren fonemak hobeto bereizteko. Espainiaren kasuan orolessia izeneko sistema osagarria erabiltzen da.

## Bibliografia

* Antonio Cecilia Tejedor: Leer en los labios. Madril:CEPE, 2015. ISBN 13: 9788478693580.

## Kanpo estekak

* Logopediari buruzko aldizkarian jasotako artikulua
* Datuak: Q1069953

## Ikus, gainera

* Cued speech
* Gortasun
* Zeinu hizkuntza
# Zinegin jaialdia

Zinegin Hazparnen (Lapurdi Ekialdean) ospatzen den euskal zinemaren jaialdia da. Eihartzea Kultur Elkarteak eta Ttattola gaztetxeak antolatzen dute urtero, lau egunez, filmen proiekzioak, haurrentzako emanaldiak, bideo-poteoak, bertso saioak eta askoz gehiago eginez. Proiekzioak Hasparnetik kanpo ere zabaldu egiten dira, esaterako Urruña eta Donapaleu herrietara. Normalean azaroan egiten da jaialdia.

## Xedeak

Xede nagusia zera da: euskal zinemagintzako sorkuntzarik berrienak Ipar Euskal Herriko ikus-entzuleei eskaintzea, urririk edo preziorik apalenean. Ekimena 2012n jarri zen martxan. Proiekzioen areto nagusia Haritz Barne zinema-gela.

## Laguntzak

Zinemaldiak erakunde desberdinen laguntza du: EKE, Pirinio-Atlantikoetako Departamendua, Herriko Etxea eta Hasparne inguruetako enpresa pribatuak. Pertsona askok, bestetik, urteroko kuota bat ordaintzen du jaialdiari eusteko.

## Errereferentziak

* ↑ https://www.zinea.eus/2018/11/23/abian-da-zinegin-euskal-zinemaren-jaialdia/
* ↑ https://www.berria.eus/kultura/euskal-zinema-zabaltzeko-ildotik-jarraitzen-du-hazparneko-zinegin-jaialdiak_2133134_102.html

## Kanpo estekak

* Zinegin jaialdiaren webgune ofiziala.
# June Aranbarri Gomez

June Aranbarri Gomez (Ondarroa, Bizkaia, 1993ko urtarrilaren 30a) arraunlari ohia da.

## Biografia
### Ikasketak eta lanbidea

Filologia Hispanikoa gradua egin zuen Euskal Herriko Unibertsitatean, Gasteizen; baita Irakasleen Prestakuntza Unibertsitate Masterra ere. 2017. urtetik Bigarren Hezkuntzako Gaztelania eta Literatura irakaslea da.

### Kirol ibilbidea

June Aranbarri Gomez 13 urterekin hasi zen arraunean, eta hainbat klub igaro ditu bere ibilbidean, hala nola, Ondarroako Arraun Elkartea, Zumaia, Donostiarra eta Orio Orialki Arraunketa Elkartea.

#### Kontxako bandera, Zumaiarekin

13 urterekin Ondarroako Arraun Elkartean izena eman zuen lagunekin batera. Lau denboraldi egin zituen herriko taldean, bi urte haur-kategorian eta beste bi kadeteetan. Lau urte horiek igaro ondoren, Zumaiako Arraun Taldera joan zen, bere entrenatzaileak horrela proposatuta. Nagore Osoro laguna eta taldekidearekin joan zen Zumaiara eta bertan zazpi urte egin zituen. 2013an Zumaiako Arraun Taldeko emakumeak izan ziren lehen euskaldunak Kontxa irabazten. Hurrengo urteetan nahiz eta ez zuten Kontxa irabazterik lortu, denboraldi onak egin zituzten eta Euskotren liga irabazi zuten, Emakumezkoen Traineru Liga.

#### Herrira buelta

Zazpi urtez Zumaiako Arraun Taldean egon ondoren, arrauna utzi zuen denboraldi batez.Hiru urtez egon zen arraun mundutik at. 2019an Ondarroako Arraun Elkarteak Nagore Osoro arraunlariari eskaini zion emakumeen taldea aurrera eraman eta entrenatzaile izateko proiektua. Osorok Aranbarriri laguntza eskatu zion, eta bien artean hartu zuten proiektua.

#### Kontxako bandera, Oriorekin

Donostiarratik deitu zioten, eta denboraldi bat egin zuen arraun talde horretan. Orio Orialki Arraun elkartean egin zituen azken urteak. 2022an Kontxa irabazi zuten. Hortaz, bederatzi urteren ostean bigarren Kontxa irabazi zuen.

## Erreferentziak

* ↑ «Bi Kontxa bizkar gainean» 11barri (Noiz kontsultatua: 2024-02-16).
* ↑ «June Aranbarri: "Pena handia eman digu trainerua desagertu egin dela jakiteak" - Zumaia» Baleike.eus (Noiz kontsultatua: 2024-02-14).
* ↑ Asier, Alkorta(e)ko. (2020-07-15). «Ondarroako emakume taldeak nagusitasun osoagaz irabazi du Bizkaiko traineru txapelketa» Lea-Artibai eta Mutrikuko Hitza (Noiz kontsultatua: 2024-02-14).
* ↑ «Orioko emakumezkoen txalupa zazpigarrenez jarraian gailendu da Sestaoko jaitsieran - Orio» Karkara.eus (Noiz kontsultatua: 2024-02-14).

## Kanpo estekak

* Datuak: Q130279421
# Nadezhda (telesaila)

Nadezhda (errusieraz: Надежда) errusiar telesaila da, Starterako sortua.

## Sinopsia

Oharra: Atal honek istorio osoa edo amaiera argitzen du.
Iragan kriminala atzean utzi nahi duen pertsona bat da fikziozko telesail errusiar horretako protagonista. 16 urte zituela, Nadiak bere gurasoen hilketa mendekatu zuen, eta, ondorioz, 18 urte eman zituen espetxean. Orain, aske dagoela, familia bat osatu nahi du, bere kasua pausoz pauso jarraitu zuten hedabideetatik urrun. Baina gauzak, ordea, berehala okertuko dira.

## Aktoreak

* Viktoria Isakova: Nadezhda (Nadia)
* Aleksandr Kuzmin: Lev
* Aleksei Morozov: Mikhail (Mixa), Nadezhdaren senarra
* Veronika Kornienko: Nadezhda gaztetan
* Aleksei Motov: Mixa gaztetan
* Asia Gromova: Olga (Olia), Nadezhdaren alaba
* Aleksei Guskov: Jakov Mikhailovitx Ett, psikologoa
* Timofei Kreslo: Aleksei (Lioxa), Oliaren mutil-laguna
* Julia Melnikova: Liuba
* Aleksei Grixin: Boris
* Julia Aug: Polina Eduardovna, psikologoa

## Erreferentziak

* ↑ «Nadezhda» Berria 2022-01-22 CC BY-SA 4.0 lizentziapean.

## Kanpo estekak

* Datuak: Q97179424
# Volkswagen Crafter

Volkswagen Crafter, Volkswagen markako furgoneta modelo bat da. 2007tik ekoitzitzen da.
# Klangor

Klangor poloniar telesail dramatikoa da, Tomasz Kamińskik Canal+ Premiumerako sortua.

## Sinopsia

Oharra: Atal honek istorio osoa edo amaiera argitzen du.
Nerabe gazte baten heriotza misteriotsua da telesail poloniar honen abiapuntua. Aita psikologo lanetan aritzen da kartzelan, eta, erantzun bila amorratuta, bidea abiatuko du, bere kabuz. Denborak eta ikerketak aurrera egin ahala, gizona etxeko senideengandik geroz eta gehiago aldenduko da, eta horrek are pitzadura gehiago sortuko ditu alaba galdu berri duen familian.

## Aktoreak

| Aktorea | Pertsonaia |
| Arkadiusz Jakubik | Rafał Wejman |
| Maja Ostaszewska | Magda Wejman |
| Wojciech Mecwaldowski | Piotr Ryszka |
| Piotr Witkowski | Krzysztof Ryszka |
| Magdalena Czerwińska | Danka Schulze |
| Olga Rayska | Sati Galej |
| Aleksandra Popławska | Ewa Ryszka |
| Maciej Musiał | Ariel Galej |
| Katarzyna Gałązka | Hania Wejman |
| Matylda Giegżno | Gabi Wejman |
| Konrad Eleryk | więzień Emil Knapik |
| Cezary Kosiński | Jerzy Majchrzak |
| Filip Urbanke | Maciej Peda |
| Magdalena Koleśnik | Paulina |
| Paulina Gałązka | Ola Majdzik |

## Erreferentziak

* ↑ «Klangor» Berria 2021-10-16 CC BY-SA 4.0 lizentziapean.
* ↑ (Polonieraz) canalplus.com. (2021-03-24). Klangor - nowy serial Canal+ | oglądaj online: „Klangor” to dramat rodzinny z Arkadiuszem Jakubikiem w roli głównej. Od 26 marca w Canal+. .

## Kanpo estekak

* Datuak: Q106164864